**Femke Bol** (s. 23. helmikuuta 2000) on alankomaalainen pikajuoksija ja 400 metrin aitajuoksija. Hän on olympiamitalisti, kaksinkertainen maailmanmestari sekä kolminkertainen ulkoratojen ja nelinkertainen sisäratojen Euroopan-mestari.

Bol karsiutui 400 metrin alkuerissä Euroopan nuorten olympiafestivaaleilla Tbilisissä 2015 ja välierissä alle 20-vuotiaiden EM-kilpailuissa Grossetossa 2017. Hän voitti alle 20-vuotiaiden Euroopan-mestaruuden 400 metrin aitajuoksussa Boråsissa 2019 ajalla 56,25. Dohan MM-kilpailuissa hän karsiutui 400 metrin aitajuoksun välierissä ja kuului seitsemänneksi sijoittuneeseen Alankomaiden joukkueeseen 4 × 400 metrin viestissä.

Bol paransi heinäkuussa 2020 Arnhemissa kahdesti 400 metrin aitajuoksun Alankomaiden ennätystä: 4. heinäkuuta hän juoksi ajan 54,47 ja 18. heinäkuuta 53,79. Seuraavana talvena hän rikkoi viisi kertaa maansa sisärataennätyksen 400 metrillä päätyen Toruńin sisäratojen EM-kilpailujen finaalissa kultaa tuoneeseen aikaan 50,63. Hän voitti samoissa kisoissa Euroopan-mestaruuden myös 4 × 400 metrin viestissä. Kesällä 2021 hän paransi Alankomaiden ennätystä 400 metrin juoksussa kahdesti (50,56 ja 50,37) ja 400 metrin aitajuoksussa neljästi (53,44, 53,33, 52,37 ja 52,03).

Tokion olympialaisissa vuonna 2021 Bol sijoittui 400 metrin aitajuoksussa kolmanneksi Euroopan-ennätysajalla 52,03. Lisäksi hän juoksi Alankomaiden neljänneksi sijoittuneessa 4 × 400 metrin sekaviestijoukkueessa ja kuudenneksi sijoittuneessa naisten 4 × 400 metrin viestijoukkueessa.

Bol paransi Alankomaiden 400 metrin sisärataennätyksen aikaan 50,30 helmikuussa 2022. Saman talven Belgradin MM-hallikilpailuissa hän saavutti hopeaa sekä 400 metrillä ajalla 50,57 että 4 × 400 metrin viestissä. Eugenen MM-kilpailuissa 2022 hän saavutti hopeaa sekajoukkueiden 4 × 400 metrin viestissä, jossa hän juoksi ankkuriosuuden. Hän saavutti hopeaa myös 400 metrin aitajuoksussa ajalla 52,27. Saman vuoden Münchenin EM-kilpailuissa hän voitti kultaa 400 metrillä Alankomaiden ennätysajalla 49,44, 400 metrin aitajuoksussa ajalla 52,67 sekä 4 × 400 metrin viestissä, jossa hän juoksi ankkuriosuuden.

19. helmikuuta 2023 Bol juoksi 400 metrin sisäratojen maailmanennätyksen 49,26. Hän rikkoi Jarmila Kratochvílován lähes 41 vuotta vanhan ennätyksen 33 sekunnin sadasosalla.

Istanbulin sisäratojen EM-kilpailuissa 2023 Bol voitti kultaa 400 metrillä ajalla 49,85 ja 4 × 400 metrin viestissä. Heinäkuussa 2023 hän paransi 400 metrin aitajuoksun Euroopan ennätystään aikaan 51,45. Budapestin MM-kilpailujen 2023 4 × 400 metrin sekaviestissä hän kaatui johtopaikalta ankkuriosuuden viimeisillä metreillä. Kapulan putoamisen myötä Alankomaat hylättiin. 400 metrin aitajuoksussa hän voitti maailmanmestaruuden ajalla 51,70. Naisten 4 × 400 metrin viestissä hän nosti Alankomaat kovalla loppukirillä MM-kultaan uudella Alankomaiden ennätysajalla 3.20,72.

18. helmikuuta 2024 Bol paransi 400 metrin sisäratojen maailmanennätystään kahdella sadasosalla tulokseen 49,24.  Kaksi viikkoa myöhemmin hän voitti sisäratojen maailmanmestaruuden 400 metrillä maailmanennätysajalla 49,17 ja 4 × 400 metrin viestissä.

Henkilökohtaiset ennätykset
---------------------------

### Ulkoradat

| *Laji* | *Aika* | *Paikka* | *Päivä* |
| --- | --- | --- | --- |
| **200 m** | 22,88 | Breda | 29. heinäkuuta 2023 |
| **400 m** | 49,44 **NR** | München | 17. elokuuta 2022 |
| **400 m aj** | 51,45 **AR, NR** | Lontoo | 23. heinäkuuta 2023 |
| **300 m aj** | 36,86 **WR** | Ostrava | 31. toukokuuta 2022 |

### Sisäradat

| *Laji* | *Aika* | *Paikka* | *Päivä* |
| --- | --- | --- | --- |
| **200 m** | 22,64 **NR** | Metz | 3. helmikuuta 2024 |
| **400 m** | 49,17 **WR** | Glasgow | 2. maaliskuuta 2024 |

**NR** = maan ennätys
**AR** = maanosan ennätys
**WR** = maailmanennätys

Lähteet
-------

1. 1 2 3 4 5 6 7 8 9  Femke Bol Kansainvälinen yleisurheiluliitto.  (englanniksi)
2. 1 2 3 4 5 6 7 8 9 10  Femke Bol Tilastopaja (vaatii kirjautumisen, maksullinen palvelu).  (englanniksi)
3. ↑  Katso uskomaton maailmanennätys 400 metrin aidoissa! McLaughlin paransi ME-aikaa puolella sekunnilla ja hämmästeli Ylelle: "Epätodellista" *Yle Urheilu*.  4.8.2021. Viitattu 3.9.2021.
4. ↑  Dominican Republic overhauls host nation to take mixed 4x400m gold in Oregon  16.7.2022. World Athletics. Viitattu 17.7.2022.
5. ↑  Bol breaks world indoor 400m record with 49.26 in Apeldoorn *worldathletics.org*.  19.2.2023. Viitattu 23.2.2023.
6. ↑  Neljä maailman kärkitulosta Lontoon Timanttiliigassa – Bol kaikkien aikojen kakkoseksi ajalla 51,45 *Yleisurheilu.fi*.  23.7.2023. Viitattu 24.7.2023.
7. ↑  Supertähti joutui täysin uuteen tilanteeseen MM-kultataistossa – ymmällään lopusta: "Näin ei ole käynyt ennen" *mtvuutiset.fi*.  20.8.2023. Viitattu 29.3.2023.
8. ↑  Uskomatonta! – Femke Bol lensi Hollannin fantastiseen voittoon *msn.com*.  27.8.2023. Viitattu 29.8.2023.
9. ↑  Bol breaks world indoor 400m record with 49.24 in Apeldoorn | REPORT | World Athletics *worldathletics.org*. Viitattu 20.2.2024.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Puola

 |
|  |
| Henkilöt | 
* World Athletics
* Tilastopaja 🔒

 |

 |